Surová, Lucia, riaditeľka odboru rozpočtu a financovania Úradu pre dohľad nad zdravotnou starostlivosťou (2020-12-02):
Ďakujem za slovo. Vážený pán predsedajúci, vážené pani poslankyne, páni poslanci, v súlade so zákonom o zdravotných poisťovniach a dohľade nad zdravotnou starostlivosťou Úrad pre dohľad nad zdravotnou starostlivosťou predkladá návrh rozpočtu na roky 2021 až 2023. Predložený návrh rozpočtu bol prerokovaný správnou radou úradu a schválený dozornou radou úradu dňa 6. októbra 2020. Návrh rozpočtu úradu prerokovala vláda Slovenskej republiky dňa 14. októbra 2020 a prijala k nemu uznesenie č. 658. Návrh rozpočtu úradu je zosúladený s návrhom rozpočtu verejnej správy na roky 2021 až 2023. Celkové príjmy úradu sú v roku 2021 plánované v objeme 61,5 mil. eur z dôvodu metodickej evidencie príjmu príspevku na činnosť úradu na aktuálny, ako aj na nasledujúci rok v jednom rozpočtovom roku. Podstatným príjmom je príspevok na činnosť úradu od zdravotných poisťovní, ktorý je v roku 2021 na úrovni 23,2 mil. eur, pričom príspevok poukazujú zdravotné poisťovne úradu vždy do 20. decembra kalendárneho roka na nasledujúci rok. Zostatok prostriedkov z predchádzajúcich rokov sa v roku 2021 predpokladá na úrovni 37,5 mil. eur, z čoho príspevok od zdravotných poisťovní na činnosť úradu v roku 2021 prijatý v decembri 2020 je na úrovni 22,2 mil. eur. Celkové výdavky úradu na rok 2021 sa v súlade s návrhom Ministerstva financií Slovenskej republiky rozpočtujú na úrovni 23,6 mil. eur, pričom sa predpokladá aj použitie nevyčerpaných prostriedkov z predchádzajúcich rokov. Úrad v zmysle zákona o zdravotných poisťovniach a dohľade nad zdravotnou starostlivosťou v stanovenom limite výdavkov plne zabezpečuje činnosť desiatich súdnolekárskych a patologickoanatomických pracovísk, kde sa okrem výkonu patologickoanatomických, súdnolekárskych a súdnych pitiev vykonávajú aj histologické, sérologické, toxikologické a iné laboratórne vyšetrenia, pričom výdavky na činnosť súdnolekárskych a patologickoanatomických pracovísk predstavujú jednu tretinu rozpočtovaných výdavkov. Úrad zabezpečuje organizáciu prehliadok mŕtvych tiel a úhrady za výkon prehliadok mŕtvych tiel zdravotníckym zariadeniam, organizátorom prehliadok mŕtvych tiel mimo zdravotníckych zariadení, ako aj samotným prehliadajúcim lekárom za výkon prehliadky. Výdavky na osem pobočiek úradu, prostredníctvom ktorých dochádza k spracovaniu a úhrade za výkon prehliadok mŕtvych tiel, k úhradám za prepravu mŕtvych tiel na pitvy či k spracovaniu konzultantských posudkov k výkonu dohľadu nad zdravotnou starostlivosťou predstavuje rovnako jednu tretinu rozpočtovaných výdavkov. Posledná tretina rozpočtovaných výdavkov je vyčlenená pre činnosť ústredia, kde sa plne zabezpečuje úloha úradu ako styčného orgánu pre poskytovanie zdravotnej starostlivosti uhrádzanej na základe verejného zdravotného poistenia vo vzťahu k styčným orgánom iných členských štátov a na komunikáciu medzi príslušnými zdravotnými poisťovňami vrátane medzištátnej elektronickej výmeny dát. Vykonáva sa tu činnosť národného kontaktného miesta a zabezpečuje funkcionalita jedenástich zdravotníckych registrov. Zabezpečuje sa výkon dohľadu nad verejným zdravotným poistením vrátane rozhodovania o veciach prerozdelenia poistného, ako aj samotné administratívne a finančné riadenie úradu. Bežné výdavky úradu na zabezpečenie zákonom stanovených činností sú v roku 2021 plánované na úrovni 21,5 mil. eur, z čoho tovary a služby sú vo výške 9,3 mil. eur s medziročným nárastom o 8,2 percenta. Uvedený nárast zohľadní najmä zvýšené výdavky na servisné poplatky pre nové informačné systémy, zvýšené výdavky na úhradu trov starých exekúcií zastavených v zmysle zákona o ukončení niektorých exekučných konaní, ako aj doplnenie zdrojov na zabezpečenie výkonu prehliadok mŕtvych tiel. Kapitálové výdavky na rok 2021 sú rozpočtované v objeme 2 mil. eur prioritne na modernizáciu informačného systému pre zabezpečenie poskytovania informácií pracovníkom a ostatným osobám v rezorte zdravotníctva, a to v súlade s požiadavkami na informačné technológie vo verejnej správe a kybernetickú bezpečnosť, ako aj na modernizáciu súdnolekárskych a patologickoanatomických pracovísk. Ďakujem za pozornosť.